Diari Oficial de la Generalitat Valenciana


Sumari del DOGV 8440, del 10-12-2018 (2018/11266)

RESOLUCIÓ de 29 de novembre de 2018, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i la Fundación Global Nature, per a la conservació de zones humides i el foment d'una agricultura ecològica alineada amb els plans de gestió en la Xarxa Natura 2000 de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8440

Data del DOGV
:   10-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11022


Data del document
:   29-11-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de novembre de 2018, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i la Fundación Global Nature, per a la conservació de zones humides i el foment d'una agricultura ecològica alineada amb els plans de gestió en la Xarxa Natura 2000 de la Comunitat Valenciana. [2018/11932]  
La Conselleria d'Agricultura, Medi Ambient, Canvi Climàtic i Desenvolupament Rural i la Fundación Global Nature han subscrit, prèvia tramitació reglamentària, el dia 10 de novembre de 2018, un Conveni marc per a la conservació de zones humides i el foment d'una agricultura ecològica alineada amb els plans de gestió en la Xarxa Natura 2000 de la Comunitat Valenciana, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 de novembre de 2018 i número 1107/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 29 de novembre de 2018.- El director general de Relacions amb les Corts: Antonio Torres Salvador.  
  
Conveni marc de col·laboració entre la Conselleria d'Agricultura, Medi Ambient, Canvi Climàtic i Desenvolupament Rural i la Fundación Global Nature per a la conservació de zones humides i el foment d'una agricultura ecològica alineada amb els plans de gestió en la Xarxa Natura 2000 de la Comunitat Valenciana  
  
València, 10 de novembre de 2018  
  
Reunits  
D'una part, la consellera d'Agricultura, Medi Ambient, Canvi Climàtic i Desenvolupament Rural, en virtut del Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretari i portaveu del Consell (DOGV 30.06.2015), en representació de la Generalitat, d'acord amb les facultats que li confereix la Llei 5/1983, de 30 de desembre, del Consell.  
D'una altra part, Eduardo de Miguel Beascoechea, en nom i representació de Fundación Global Nature (d'ara endavant, FGN), vàlidament constituïda en virtut d'escriptura pública, atorgada el dia 23 de juliol de 1993, davant del notari del Col·legi de Madrid Ignacio Solís Villa, amb el número 1.044 del seu protocol, degudament inscrita en el Registre de fundacions de competència estatal del Ministeri de Justícia amb el número 382, CIF U55043580, amb domicili social al carrer Corro del Postigo, número 1, a Fuentes de Nava, Palència, i a l'efecte de comunicacions a València, carrer Oltà, número 4, CP 46950, i amb CIF número W56690334. Actua en qualitat de representant voluntari, i exercita facultats conferides en escriptura pública de nomenament de director gerent i apoderament atorgat a favor seu el dia 15 de març de 2017, davant del notari de Madrid Pedro Muñoz García-Borbolla, amb el número 1217 del seu protocol. Aquesta escriptura està inscrita en el Registre de fundacions de competència estatal del Ministeri de Justícia.  
Les parts, en la representació que tenen, es reconeixen mútua capacitat per a atorgar-se i convindre, i  
  
Exposen  
Primer. La Generalitat Valenciana és competent en la conservació del medi ambient, agricultura i medi rural, segons preveu el vigent Estatut d'Autonomia de la Comunitat Valenciana. Dins de la Generalitat Valenciana, aquestes funcions les exerceix la Conselleria d'Agricultura, Medi Ambient, Canvi Climàtic i Desenvolupament Rural segons s'estableix en el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 08.07.2015).  
Segon. Que FGN és una fundació les finalitats primordials de la qual són el desenvolupament sostenible, la conservació, ordenació i defensa del medi ambient. La investigació científica i el desenvolupament tecnològic per a l'aplicació de models socioeconòmics innovadors i sostenibles i la cooperació internacional per al desenvolupament sostenible.  
Tercer. Que les parts estan interessades a dur a terme actuacions conjuntes de conservació de zones humides com a ecosistemes importants per a la conservació de la biodiversitat i de sostenibilitat agroalimentària per a evidenciar la viabilitat econòmica i els beneficis ambientals i socials d'aquests productes, tot això en l'àmbit de la Xarxa Natura 2000. A aquest efecte consideren oportú la subscripció del present acord amb subjecció a les següents  
  
Clàusules  
  
Primera. Objecte del conveni  
És objecte d'aquest conveni la col·laboració entre la Conselleria d'Agricultura, Medi Ambient, Canvi Climàtic i Desenvolupament Rural i FGN, per al desenvolupament de projectes d'investigació, conservació i divulgació sobre biodiversitat, agricultura i ramaderia en espais naturals protegits, incloent-hi:  
- Projectes de restauració i conservació de zones humides costaneres integrades en la Xarxa Natura 2000.  
- Projectes que fomenten, dins de les zones humides, canvis de models productius agropecuaris cap a sistemes de producció més sostenibles, a través del cultiu ecològic i la ramaderia extensiva, amb varietats locals i/o races autòctones, l'associacionisme, la transformació artesanal, marques conjuntes de qualitat i la venda directa en mercats de proximitat.  
- Projectes que aprofiten el turisme conscient i responsable en l'espai natural per a revalorar produccions agràries ecològiques i de ramaderia extensiva.  
- Projectes que compatibilitzen la conservació de la fauna silvestre i protegida amb l'agricultura ecològica i la ramaderia extensiva.  
- Projectes per a la sostenibilitat agrària que afavorisquen la diferenciació de productes en la Xarxa Natura 2000 amb base en criteris de conservació de la biodiversitat, menor consum energètic, traçabilitat i seguretat alimentària, per a una agricultura més competitiva i compatible amb la conservació d'espais naturals protegits.  
- Projectes per a la integració de mesures i indicadors relatius a la biodiversitat en estàndards, certificacions, etiquetes i normes del sector agroalimentari, com ara producció ecològica, denominacions d'origen o codis d'aprovisionament sostenible interns en empreses del sector agroalimentari.  
- Projectes d'educació ambiental, innovadors i compromesos amb la conservació de la naturalesa que desperten l'interés social pel medi ambient a través d'actuacions i pràctiques en centres educatius.  
  
- Projectes que fomenten la prevenció d'incendis a través de l'agricultura ecològica i la ramaderia extensiva.  
- Convenis de custòdia del territori amb agricultors i ramaders per a l'adopció de bones pràctiques agràries que permeten millorar la rendibilitat de les explotacions al mateix temps que conservar la biodiversitat lligada als espais agraris, especialment les aus.  
  
Segona. Àmbit  
L'àmbit s'estén al medi natural i medi rural de la Comunitat Valenciana inclòs en la Xarxa Natura 2000.  
  
Tercera. Aportacions  
Les parts signatàries aportaran la dedicació de recursos humans, materials, terrenys i infraestructures necessàries per al desenvolupament de les actuacions previstes, i es concertaran les línies d'actuació conjunta següents:  
- Ús d'equips i mitjans instrumentals de la titularitat de les parts, d'acord al règim que establisquen en els convenis singulars que es desenvolupen a partir d'aquest conveni marc.  
- Cooperació entre personal d'ambdues institucions, pels períodes de temps que marque el present conveni, per a l'execució de programes, actuacions, cooperació i col·laboració conjunta en matèria de conservació, investigació i divulgació sobre el medi natural i rural en el territori valencià.  
- Realització de programes de conservació, investigació i divulgació del medi natural i del medi rural del territori valencià. Assessorament mutu, intercanvi d'informació, ajuda en la planificació, organització i execució de programes d'educació i investigació, així com en el desenvolupament d'activitats en temes d'interés comú, relacionats amb espècies i hàbitats amenaçats en particular i en general amb el medi ambient de la Comunitat Valenciana.  
- Comunicar i compartir les actuacions derivades del present conveni amb la finalitat que, en cas de considerar-ho oportú, les parts puguen contribuir en benefici d'aquesta acció.  
Les aportacions que realitzen les parts queden subjectes a les limitacions previstes en la clàusula 4a, i no podran implicar obligacions econòmiques per a la Generalitat, perquè en aquest cas serà necessària autorització prèvia del Consell de conformitat amb l'article 12.6 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Quarta. Desenvolupament  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, com convenis singularitzats, acords o resolucions, no podrà suposar obligacions econòmiques per a la Generalitat, que, en tot cas, haurà de ser atesa amb els seus mitjans personals i materials.  
Els convenis singularitzats o acords que es deriven del conveni marc, seran revisats, aprovats i informats per la comissió de seguiment del conveni, d'acord amb el que s'estableix en la clàusula sis del present conveni, i quedaran subjectes a la normativa reguladora dels convenis administratius, i aquella normativa sectorial que resulte aplicable, hauran de demanar tots els informes que resulten preceptius per a la seua aprovació.  
Prèviament a l'aprovació dels convenis singularitzats o els acords, la comissió de seguiment determinarà el programa de treball, les finalitats proposades i els mitjans necessaris per a la seua execució.  
La difusió de les accions adscrites al conveni marc i als convenis singulars que se'n deriven es realitzarà en coordinació pels departaments de comunicació de la FGN i de la Conselleria, es deixarà constància de la participació de les dues parts signatàries i hauran de figurar-hi, si escau, els logotips corresponents.  
  
Cinquena. Termini de vigència  
El present conveni entrarà en vigor el dia de la seua signatura i té una duració de quatre anys. Amb un mes d'antelació al termini de finalització, les parts podran acordar de manera expressa la pròrroga del conveni per quatre anys addicionals.  
El present conveni podrà resoldre's unilateralment a petició de qualsevol de les parts signatàries, posant-ho en coneixement de l'altra per escrit, i almenys, amb dos mesos d'antelació a la data en què es vol deixar-lo sense efecte.  
En qualsevol supòsit d'extinció del conveni, la cooperació de les parts es prolongarà fins a la finalització de les accions que es troben en execució.  
  
Sisena. Comissió de seguiment  
a) Per al seguiment d'aquest conveni es crea una comissió de seguiment.  
b) Són funcions de la referida comissió:  
- Aprovar els projectes d'interés comú en el marc del present conveni, observant el règim de protecció, conservació i gestió aplicable en els espais protegits de la Xarxa Natura 2000 establit en els articles 14 bis i següents de la Llei 11/1994, de la Generalitat, d'espais naturals protegits, i en les normes de desplegament corresponents, normes de gestió, plans rectors d'ús i gestió (PRUG), plans d'ordenació dels recursos naturals (PORN), i el règim d'avaluació i autorització de plans, programes i projectes establits.  
  
- Acordar entre les parts l'aportació dels recursos necessaris per al desenvolupament inicial del projecte.  
- Canalitzar i supervisar els projectes o activitats que es realitzen, fruit d'aquest conveni, i vetlar pel bon desenvolupament d'aquests.  
- Preparar els convenis específics d'aplicació del present conveni marc, sobre les matèries seleccionades i dins de les modalitats de col·laboració que acorden les parts.  
- Resoldre els dubtes i controvèrsies que puguen sorgir en l'aplicació i interpretació del present conveni, en la forma establida en aquesta clàusula.  
I en general les funcions previstes en l'article 9 del Decret 176/2014, inclosa l'emissió de l'informe o valoració final sobre el grau de compliment dels objectius consignats en el conveni subscrit, i en l'article 49.- de la Llei 40/2015, reguladora del règim jurídic del sector públic, sense perjudici de les atribucions específiques ja recollides en aquesta clàusula.  
c) La presidència l'ostenta la Conselleria d'Agricultura, Medi Ambient, Canvi Climàtic i Desenvolupament Rural, a través del director o directora general de Medi Natural i d'Avaluació Ambiental.  
d) Per part de la Conselleria formen part de la comissió (a més del president o presidenta), una o un representant designat pel director o directora general de Medi Natural i d'Avaluació Ambiental i una o un representant designat per la direcció general competent en foment de l'agricultura ecològica, de nous models productius i sostenibles i figures de qualitat, i ha d'haver-hi una presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
e) Per part de la FGN, formen part de la comissió dos representants designats per la direcció de la FGN.   
f) La comissió de seguiment es reunirà com a mínim una vegada a l'any i sempre que ho sol·licite una de les parts a l'efecte d'analitzar el desenvolupament del conveni. De cada reunió haurà d'estendre's acta.  
De les actes que alce la comissió de seguiment se'n remetrà una còpia a la Secretaria Autonòmica de Medi Ambient, de conformitat amb l'article 9.3 del Decret 176/2014.  
  
Setena. Normativa aplicable i jurisdicció  
El present conveni té naturalesa administrativa i conforme al que es disposa en l'article 6.2 de la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, queda fora de la regulació d'aquesta llei, els principis de la qual, no obstant això, s'aplicaran en la resolució de dubtes o llacunes que puguen presentar-se.  
Resulta aplicable al present conveni la Llei 40/2015, d'1 d'octubre, del règim jurídic del sector públic i el Decret 176/2014, de 10 d'octubre, pel qual es regulen els convenis que subscriga la Generalitat i el seu registre.  
El present conveni serà publicat en el Portal de Transparència de la Generalitat Oberta, conforme els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i segons exigeix l'article 20 del Decret 176/2014, es publicarà en el Diari Oficial de la Generalitat Valenciana (DOGV).  
La resolució de qualssevol qüestions litigioses sobre la interpretació, compliment i efectes del present conveni, correspondrà als òrgans competents de l'ordre jurisdiccional contenciós administratiu.  
  
Per deixar-ne constància als efectes oportuns, i en prova de conformitat, signen els compareixents el present document en tres exemplars d'igual tenor i a un sol efecte, en el lloc i data a dalt indicats.  
  
La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
El director gerent de la Fundación Global Nature: Eduardo de Miguel Beascoechea.